b'\n_START_ARTICLE_\nKeiser Huizong av Song\n_START_SECTION_\nTronf\xc3\xb8lge\n_START_PARAGRAPH_\nDen senere keiser Huizong var den ellevte s\xc3\xb8nnen til keiser Shenzong av Song, og ble keiser i februar 1100, da hans eldre halvbror Zhezong d\xc3\xb8de uten en direkte arving, og Huizong ble innsatt som keiser den f\xc3\xb8lgende dagen.\n_START_SECTION_\nKeiser\n_START_PARAGRAPH_\nHuizong var ber\xc3\xb8mt for sin st\xc3\xb8tte til daoismen, og han var ogs\xc3\xa5 en dyktig poet, maler, kalligraf og musiker. Han st\xc3\xb8ttet opp om mangfoldige kunstnere ved sitt hoff, og den keiserlige malerisamlingen hans besto av minst 6000 malerier. _NEWLINE_Huizong var en sann kunstner, men han fors\xc3\xb8mte ogs\xc3\xa5 h\xc3\xa6ren, som holdt en stadig lavere kvalitet. Mot slutten av Huizongs regjeringstid grunnla jursjenerne under Wanyan Aguda Jin-dynastiet i Nord-Kina. Huizong allierte seg f\xc3\xb8rst med Jin for \xc3\xa5 kunne erobre Liao-dynastiet, men Jin var ikke forn\xc3\xb8yd med bare \xc3\xa5 erobre Liao da de s\xc3\xa5 hvor svakt Song-dynastiet var, og erkl\xc3\xa6rte krig mot Song. _NEWLINE_I 1126 krysset en jursjensk h\xc3\xa6r under Wanyan Wolibu floden Huanghe og beleiret Song-hovedstaden Kaifeng. Dette fikk Huizong til \xc3\xa5 abdisere til fordel for sin s\xc3\xb8nn Huan, den senere keiser Qinzong. _NEWLINE_Jursjenerne klarte ikke \xc3\xa5 erobre i 1126, og trakk seg derfor tilbake, men Song m\xc3\xa5tte undertegne en ydmykende traktat hvor de m\xc3\xa5tte betale store krigserstatninger til Jin og betale skatt til dem hvert \xc3\xa5r. I 1127 invaderte Jin Song p\xc3\xa5 ny, og inntok n\xc3\xa5 Kaifeng etter den s\xc3\xa5kalte Jinkang-hendelsen, hvor byen ble inntatt og keiserfamilien ble tatt til fange. _NEWLINE_I mai ble Huizong f\xc3\xb8rt til det nordlige Mandsjuria, hvor han levde resten av sitt liv som krigsfange under ydmykende forhold._NEWLINE_Keiser Huizong ble gravlagt i Songliuling (\xc2\xabSeks-Song-mausoleet\xc2\xbb) ved Shaoxing i det som i dag er provinsen Zhejiang.\n_START_SECTION_\nI Fortellinger fra myrlandet\n_START_PARAGRAPH_\nDen kinesiske klassiske romanen Fortellinger fra myrlandet finner sted i slutten av Hu\xc4\xabz\xc5\x8dngs regjeringstid, da oppr\xc3\xb8rslederen Song Jiang var aktiv. En fiktiv Huizong spiller ogs\xc3\xa5 en mindre rolle i romanen.'